L 74/4
FI
Euroopan unionin virallinen lehti
13.3.2023
KOMISSION TÄYTÄNTÖÖNPANOASETUS (EU) 2023/564, annettu 10 päivänä maaliskuuta 2023, niiden kasvinsuojeluaineita koskevien tietojen sisällöstä ja muodosta, joista ammattikäyttäjien on pidettävä kirjaa Euroopan parlamentin ja neuvoston asetuksen (EY) N:o 1107/2009 nojalla (ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 67 artiklan 4 kohdan,
sekä katsoo seuraavaa:
(1)
Asetuksen (EY) N:o 1107/2009 67 artiklan 1 kohdan nojalla kasvinsuojeluaineiden ammattikäyttäjien on pidettävä kirjaa käyttämistään kasvinsuojeluaineista, niiden nimistä, käyttöajoista ja annoksen suuruudesta, käyttöalasta sekä kohteena olevasta viljelykasvista.
(2)
Asetuksen (EY) N:o 1107/2009 67 artiklan 1 kohdan mukaan ammattikäyttäjien on myös saatettava olennaiset tiedot toimivaltaisen viranomaisen saataville näiden pyynnöstä.
Lisäksi kolmannet osapuolet voivat pyytää toimivaltaisilta viranomaisilta luvan tutustua kyseisiin tietoihin, ja toimivaltaisten viranomaisten on myönnettävä oikeus päästä tietoihin sovellettavan kansallisen tai unionin lainsäädännön mukaisesti.
(3)
Komission vuonna 2020 hyväksymällä Pellolta pöytään -strategialla oikeudenmukaista, terveyttä edistävää ja ympäristöä säästävää elintarvikejärjestelmää varten, jäljempänä ’Pellolta pöytään -strategia’ (2), pyritään vähentämään riippuvuutta kemiallisista kasvinsuojeluaineista ja niiden käyttöä.
Kasvinsuojeluaineiden käytön asianmukainen kirjaaminen ja kansallisten viranomaisten tällaiseen kirjanpitoon perustuvat seuranta- ja valvontatoimet ovat näin ollen olennaisen tärkeitä Pellolta pöytään -strategian tavoitteiden saavuttamisen kannalta.
(4)
Kansallisten järjestelmien välillä on eroja siltä osin kuin on kyse kasvinsuojeluaineiden ammattikäyttäjien asetuksen (EY) N:o 1107/2009 67 artiklan 1 kohdan nojalla kirjaamista tiedoista sekä siitä, säilytetäänkö tiedot sähköisesti.
Sen vuoksi tässä asetuksessa vahvistetaan yksityiskohtaiset säännöt kyseisen kirjanpidon sisällöstä ja muodosta.
(5)
Säännöissä määritellään, miten asetuksen (EY) N:o 1107/2009 67 artiklan 1 kohdassa luetellut kasvinsuojelu­ aineiden käyttöä koskevat tiedot (tuotteen nimi, käyttöaika, annoksen suuruus, käyttöala ja kohteena oleva viljelykasvi) on kirjattava, jotta voidaan varmistaa kyseisen artiklan mukaisesti tehtyjen kirjausten riittävä ja yhdenmukainen laatu kaikkialla unionissa.
(1) EUVL L 309, 24.11.2009, s. 1.
(2) Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle – ”Pellolta pöytään -strategia oikeudenmukaista, terveyttä edistävää ja ympäristöä säästävää elintarvikejärjestelmää varten” (COM(2020) 381 final).